S-3839/2023

Mál þetta, sem dómtekið var í dag, er höfðað með ákæru, útgefinni af lögreglustjóranum á höfuðborgarsvæðinu 20. júní 2023, á hendur M-x-x D-x-x, kt. [...], [...], fyrir brot gegn lögum um atvinnuréttindi útlendinga, útlendingalögum og skjalafals, með því að hafa, þriðjudaginn 19. desember 2017, framvísað í blekkingarskyni við starfsmenn Þjóðskrá Íslands, grunnfölsuðu rúmensku kennivottorði nr. [...], útgefnu til A, fd. [...], með gildistíma frá 30.01.2016 til 11.04.2026. Með þessu kom ákærði því til leiðar að hann hlaut fullnaðarskráningu hjá Þjóðskrá Íslands á fölskum forsendum. Þannig var ákærða kleift að starfa hér á landi á fölsku auðkenni hjá fyrirtækinu Pústþjónustan BJB ehf, kt.[...] frá 18.12.2017 til óþekkts tíma árið 2018 og síðar Sólar ehf., kt. [...], tímabilið júní 2020 til október 2020, án þess að sækja um atvinnuleyfi, og dvalið í heimildarleysi á Íslandi og Schengen- svæðinu, án áritana og dvalarleyfis, á framangreindu tímabili. Þá hafði ákærði, föstudaginn 13. nóvember 2020, við komu til landsins frá Kaupmannahöfn með flugi FI205, í Flugstöð Leifs Eiríkssonar í Reykjanesbæ, í vörslum sínum hið grunnfalsaða rúmenska kennivottorð, sem tollgæslan fann við leit í farangri ákærða og lagði hald á.

Telst háttsemi þessi varða við 1. mgr. 155. gr. almennra hegningarlaga nr. 19/1940, 1. mgr. 49. gr. og 50. gr., sbr. a. lið 1. mgr. og h. lið 2. mgr. 116. gr. útlendingalaga nr. 80/2016, og 3. og 4. mgr. 6. gr., sbr. a. lið 1. mgr. 27. gr. laga um atvinnuréttindi útlendinga nr. 97/2002.

Þess er krafist að ákærði verði dæmdur til refsingar og til greiðslu alls sakarkostnaðar.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu þegar sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru. Verjandi ákærða krefst þess að ákærða verði ekki gerð refsing en til vara er krafist vægustu refsingar sem lög leyfa og hæfilegra málsvarnarlauna sér til handa.

Ákærði er fæddur í [...]. Samkvæmt framlögðu sakavottorði, dagsettu 16. júní 2023, hefur ákærði ekki áður gerst sekur um refsiverða háttsemi.

Við ákvörðun refsingar verður til þess litið að með brotum sínum var ákærða kleift að starfa hér á landi um nokkurt skeið án þess að sækja um atvinnuleyfi. Þá er einnig tekið mið af því að ríkir einstaklings- og almannahagsmunir eru bundnir við það að einstaklingar noti rétt persónuauðkenni, sbr. 1. tölul. 1. mgr. 70. gr. almennra hegningarlaga, nr. 19/1940.

Undir meðferð málsins játaði ákærði brot sín skýlaust. Horfir það honum til málsbóta, sbr. 8. tölul. 1. mgr. 70. gr. almennra hegningarlaga nr. 19/1940.

Með hliðsjón af framangreindu, sakarefni þessa máls, dómvenju og 77. gr. almennra hegningarlaga nr. 19/1940 þykir refsing ákærða hæfilega ákveðin 3 mánaðafangelsi en fresta skal fullnustu 30 daga refsingarinnar og falli hún niður að liðnum tveimur árum frá uppkvaðningu dóms þessa haldi ákærði almennt skilorð 57. g r. almennra hegningarlaga nr. 19/1940, sbr. 4. g r. laga nr. 22/1955.

Engan sakarkostnað leiddi af meðferð málsins.

Ákærði greiði málsvarnarþóknun skipaðs verjanda síns, Á-kk-ef K-kk-ef K-kk-ef lögmanns, 120.528 krónur að meðtöldum virðisaukaskatti.

Af hálfu ákæruvaldsins flutti málið G-kvk-nf R-kvk-nf S-kvk-nf aðstoðarsaksóknari.

B-kvk-nf K-kvk-nf aðstoðarmaður dómara kveður upp þennan dóm.

Dómsorð:

Ákærði, M-x-x D-x-x, sæti fangelsi í 3 mánuði, en fresta skal fullnustu 30 daga refsingarinnar og falli hún niður að liðnum tveimur árum frá uppkvaðningu dóms þessa haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði greiði málsvarnarþóknun skipaðs verjanda síns, Á-kk-ef K-kk-ef K-kk-ef lögmanns, 120.528 krónur að meðtöldum virðisaukaskatti.

B-kvk-nf K-kvk-nf